Nikolaj N. Evreinov
Nikolaj N. Evreinov, 1879-1953, russisk dramatiker, instruktør og teoretiker. Dramatikerdebut 1907 med Den smukke despot. Hans primære udtryksform var imidlertid monodramaet som fx Kærlighedens forestilling 1910 og I Sjælens Kulisser 1911. Herved forstod han et irrationelt moment, hvor protagonist og tilskuer forenes i en ‘levende koordineret erfaring’. Det var kunsten, der influerede livet – ikke omvendt – og dermed blev det absurd at forholde sig til den ydre virkelighed. Es synspunkter fremgik af hans teatereksperimenter i Skt. Petersborg og af hans højst originale teoretiske værker. Senere fulgte års arbejde med natkabareten Hulspejlet, hvor han satiriserede og parodierede over andre teaterformer. Foruden monodrama iscenesatte E også masseforestillinger, bl.a. Stormen på Vinterpaladset, som i anledning af treårsdagen for den russiske revolution i 1920 og med sine 15.000 medvirkende fra den Røde Hær ledsaget af fly, kanoner og skibe, realiserede hans drøm om også at integrere det virkelige liv i teatret. I 1925 emigrerede E til Frankrig. 

Bibliografi: Evreinov, N ‘Introduktion til monodramaet’ & ‘I sjælens kulisser’ (oversat af E Bondo) i Europæisk avantgarde teater, 1896-1930 Bd. 3, 1978; Carnicke, S M The theatrical instinct Nikolai Evreinov and the Russian theatre of the early twentieth century 1989. 